15મી ઓગસ્ટનો એ દિવસ. ઝરમર ઝરમર વર્ષાના અમીછાંટણાં ચાલુ હતાં. ખુશનુમા સવારમાં વિદ્યાર્થીનીઓ કામે લાગી ગઈ હતી. એમાં પણ આજે તો ધ્વજવંદન કાર્યક્રમનું વિશિષ્ટ કામ. અનેરો ઉત્સાહ. નિયત કરેલી ટુકડીઓની વિદ્યાર્થીનીઓ સફાઈકામ અને ધ્વજવંદન માટે મેદાન અંકિત કરવાનું કામ કરતી હતી. ધ્વજ પણ બાંધીને ધ્વજદંડ પર ચઢાવી દીધો હતો. વરસાદ જાણે આ કાર્યક્રમમાં સામેલ થવા માટે થંભી ગયો ! ધીમે ધીમે છાત્રાલયની અને શહેરમાંથી આવતી વિદ્યાર્થીનીઓ આવવા માંડી. શ્રી વિઠ્ઠલકન્યા વિદ્યાલયના પ્રાંગણમાં શહેરના આમંત્રિત મહેમાનો, નિવાસી સાથી કાર્યકરો, તેમના કુટુંબીજનો, અધ્યક્ષો, મુખ્ય શિક્ષિકાઓ – બધા જ આવીને પોતપોતાના સ્થાને ગોઠવાવા લાગ્યા. ધ્વજગીત અને રાષ્ટ્રગીત ગાનાર ટુકડીઓ પણ યથાસ્થાને ગોઠવાઈ ગઈ છે. શહેરમાંથી ધ્વજવંદન માટે આમંત્રિત કરેલા શ્રી દિનશા પટેલ પણ બરાબર આઠ વાગે હાજર થઈ ગયા છે. બાકી છે ફક્ત ધ્વજરક્ષક વિદ્યાર્થીની પ્રીતિ. દરેક પ્રસંગે સંસ્થામાં ભણતી વિદ્યાર્થીનીઓ જ ધ્વજરક્ષકની કામગીરી કરે એવી પ્રણાલિકા છે. આજે આ કામગીરી માટે લગભગ 14 વર્ષની પ્રીતિ નિયત થયેલ છે. કાબેલ અને ઉત્સાહી પ્રીતિ પાસેના ગામ પિપલગથી આવ-જા કરે.